《大祀礼成》
宋代·张方平

皇心奉先孝，盛德事天明。严配讲隆礼，精禋格至诚。

衣冠先示质，金石始谐声。鬲享初登熟，锋和用启牲。

百神虔受职，万物乐由庚。星斗罗空碧，柴烟彻紫清。

祥曦回羽卫，佳气覆瑶甍。雷雨金鸡动，风云铁马轻。

灵休纷报贶，宸念在持盈。孤陋叨华近，何辞颂泰平。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。